Vehkataipaleen pumppulaitos ja kanava.
**Vehkataipale** on kylä Taipalsaarella, joka sijaitsee kunnan itäosassa. Vehkataipaletta voidaan pitää myös taajamana, jolloin alueeseen kuuluvat myös Niemisen, Märkälän, Viskarilan, Kattelussaaren, Kuikkalan, Kirvesniemen, Ampujalan ja Paarmalan kylät. Vehkataipaleen kapeaan maakannakseen rakennettiin 1936 kanava ja pumppulaitos siirtämään vettä Suur-Saimaalta Pienelle-Saimaalle.

Vuonna 2019 Etelä-Karjalan kylät ry valitsi Vehkataipaleen vuoden eteläkarjalaiseksi kyläksi. Palkitsemisperusteissa 500 ympärivuotisen asukkaan Vehkataipaletta kuvataan yhteen hiileen puhaltavaksi ja hengittäväksi kyläksi.

Palvelut
--------

Vehkataipale sijaitsee Taipalsaaren itäosassa, 14 km:n päässä kirkonkylästä. Lähimmät palvelut löytyvät Lappeenrannan Lauritsalasta (matkaa 11 km). Suurin osa asukkaista käy työssä Lappeenrannassa, jonne on matkaa 16 km. Maataloutta harjoitetaan enää muutamalla tilalla. Maatalouden on korvannut muu maaseudun pienyrittäjyys, kuten saha-, rakennus-, koneurakointi- ja matkailutoiminta. Kylällä käy kauppa-auto.

Saimaan läheisyys tarjoaa asukkaille hyvät veneily- ja kalastusmahdollisuudet. Helppokulkuisilla mäntykankailla on hyvät mahdollisuudet ulkoiluun, marjastukseen ja sienestykseen. Kyläkeskuksessa on jääkiekkokaukalo ja 1,5 kilometrin valaistu kuntorata. Hiihtoladut verkottuvat Vehkataipaleen koululta Pakkalan, Rehulan ja Niemisen kyliin. Etelä-Karjalan virkistysaluesäätiön Päihänniemen virkistysalueella on hiekkaranta ja grillikatos.

Yhteistä toimintaa järjestävät kyläyhdistys, martat, metsästysseura, kalastuskunnat ja näytelmäpiiri. Urheilullisemmasta toiminnasta vastaavat Taipalsaaren Veikkojen kyläosasto ja Kattelussaaren Dynamon jääkiekkoilijat ja jalkapalloilijat. Kyläyhdistys järjestää vuosittain mm. juhannusjuhlat ja uudenvuoden vastaanottajaiset.

Kyläkoulu
---------

Vehkataipaleen koulun tarjontaan kuuluvat päiväkoti, esikoulu, sekä perusopetuksen luokat 1. – 6. Opetus tapahtuu yhdysluokissa. Koulu on hallinnollisesti yhdistetty Kirkonkylän koulun kanssa.

Koulun oppilaat ja henkilökunta siirtyivät Vehkataipaleelta kirkonkylän kouluun elokuussa 2015 sisäilmaongelmien vuoksi. Yli satavuotiaan hirsisen koulurakennuksen remontti valmistui vuonna 2017. Vuonna 2017 koulussa oli kolme opettajaa ja 61 oppilasta kolmessa yhdysluokassa. Koulun toisessa päässä toimivassa päiväkodissa oli tuolloin 20 esikoululaista ja päiväkotilasta. Koulu on ollut lakkautusuhan alla säästösyistä, mutta kyläläisten vastustuksen vuoksi lakkauttamista ei ole toteutettu.

Vehkataipaleen pumppulaitos
---------------------------

Vehkataipaleen pumppulaitos siirtää vettä Suur-Saimaalta Pien-Saimaalle. Vehkataipaleen pumppulaitoksen pienen sulun voi ohittaa veneellä ja se on oikoreitti pienille veneille Pien-Saimaan ja Suur-Saimaan välillä. 

Oy Kaukas Ab rakennutti Vehkataipaleen pumppulaitoksen ja kanavan vuonna 1936 Pien-Saimaan Viskarinlahden ja Suur-Saimaan Kirveslahden väliselle maakannakselle, tarkoituksenaan turvata raakaveden laatu Kaukaan tehtaille, sekä parantaa veden laatua läntisellä Pien-Saimaalla Lappeenrannan kaupungin edustalla.

Virranniemen lomakylä
---------------------

Virranniemen lomakylässä on 18-paikkainen karavaanialue, suuri päärakennus, jossa 2 huonetta joita voi vuokrata, huoltotilat karavaanareille sekä Rantahuvila, jossa majoitustilat ja sauna kahdeksalle hengelle. Virranniemen rantahuvila soveltuu lomanviettoon, juhlatilaisuuksiin, saunailtoihin tai kokoontumisiin. Alueella on myös pienempiä lomamökkejä. Alueella on venelaituri jossa on 12 puomillista venepaikkaa ja muutama poijupaikka isommille veneille.

Virranniemi toimi 1960-luvulta alkaen vuoteen 2013 asti Lappeenrannan kaupungin henkilöstön virkistysalueena. Yksityinen yritys Saimaa Venture vuokrasi alueen vuonna 2019, ja osti sen itselleen vuonna 2020 Lappeenrannan kaupungilta. Alueen pohjoisosassa on suojeltu kivikautinen muinaismuistoalue.

Lähteet
-------

1. 1 2  Taipalsaaren kylät: Vehkataipale *kylat.ekarjala.fi*. Viitattu 11.1.2022.
2. 1 2  Pien-Saimaan pumppaamot: Vehkataipale *piensaimaa.fi*. Viitattu 11.1.2022.
3. ↑  Arnold von Hertzen: Vesikysymys Kaukaan tehtailla Lauritsalassa *piensaimaa.fi*.  1946. Voima ja valo -lehti. Viitattu 11.1.2022.
4. ↑  Vehkataipale on vuoden eteläkarjalainen kylä – myös lemiläinen Heikki Haiko saa kunniamaininnan *lansisaimaa.fi*.  8.6.2019. Viitattu 11.1.2022.
5. ↑  Vehkataipaleen koulu *taipalsaari.fi*. Viitattu 11.1.2022.
6. ↑  Pieni kunta kulkee omia polkujaan – kyläkoululle 100 vuotta jatkoaikaa *yle.fi*.  11.1.2017. Viitattu 11.1.2022.
7. ↑  Kyläkoulun lakkauttamisuhka sai pienen kylän asukkaat takajaloilleen – syntymässä on asukkaiden varjobudjetti, jota kunnanjohtajakin kiittelee *yle.fi*.  11.2.2019. Viitattu 11.1.2022.
8. ↑  Virranniemen lomakylä *virranniemenloma.fi*. Viitattu 11.1.2022.
9. ↑  Vehkataipaleella sijaitsevaa Virranniemen leirikeskusta herätellään henkiin *yle.fi*.  24.4.2019. Viitattu 11.1.2022.
10. ↑  Virranniemen leirikeskus saa uuden omistajan – Saimaa Venture aikoo kehittää Taipalsaarelle uuden leirintäalueen *esaimaa.fi*.  19.3.2020. Viitattu 11.1.2022.